Tallinnassa nettiviinakauppaa pyörittävä suomalainen sanoo joutuneensa Suomen tullin hampaisiin.

Viinakauppa.eu:n varastoa Tallinnassa.

Suomalainen Antti Helander on pyörittänyt Viinakauppa.eu:ta Tallinnassa vasta pari kuukautta, mutta sanoo sen olevan jo nyt Viron suurin alkoholin nettikauppa.

– Suomeen menevissä lähetyksissä saattaa olla viskejä, rommeja ja muita juomia kerralla monen lavallisen verran.

Viinakauppa.eu:n taustafirman Helander on nimennyt provosoivasti Valviro.eu:ksi, Suomen Valviraa mukaillen.

Parissa kuukaudessa Helander on jo myös joutunut Suomen tullin hampaisiin.

Hänen mukaansa tulli pysäytti Viinakauppa.eu:n käyttämän kuljetusliikkeen auton Helsingin satamassa ja kyydissä olleista kolmesta lavasta puolitoista on teillä tietymättömillä.

– Muut paketit menivät perille, mutta niissäkin on tullin teipit päällä, Helander sanoo.

– Välillä lähettämiämme paketteja katoaa mystisesti kokonaan, eikä ainakaan Suomen tullissa kukaan tunnu tietävän niistä mitään.

Helander kertoo myös saaneensa Suomen tullista puheluita, joiden sävyä hän kuvailee ”varsin epäviralliseksi”.

Tulliylitarkastaja Seppo Raitolahti sanoo, että Suomen tulli ei kommentoi yksittäisiä tapauksia eikä hän näin ollen voi kommentoida Helanderin väitteitä.

Muitakin kauppiaita

Tallinnassa on muitakin nettialkoholikauppiaita, jotka myyvät Suomeen.

Eräs tunnetuimmista on Viron Viina, jolla on Tallinnan satamassa omat varastomyymälät. Myös Helander aikoo avata Tallinnassa kivijalkamyymälän.

Hän sanoo, että Viinakauppa.eu maksaa alkoholieristä verot vain Virossa. Hän tulkitsee niin, että EU-tuomioistuin ei ole antanut etämyyntiasiasta vielä päätöstä, ja ainakin siihen asti voi kauppa jatkua.

– Toimimme samalla mallilla kuin suuri saksalainen Gourmondo, joten miten me rikkoisimme lakia, mutta se ei?

Helanderin mukaan Gourmondo lopetti myynnin Suomeen kun sen lasteja rikkoontui tullissa.

Verovelvoitteet

Helander myöntää, että Viron nettialkoholikauppiaat pyrkivät yleensä vierittämään veronmaksuvastuun asiakkaidensa niskaan.

Osa kauppiaista kertoo nettisivuillaan veronmaksuvelvoitteesta, mutta osa ei.

– Me lähdimme kokeilemaan kepillä jäätä. Jos EU-tuomioistuimen päätös on negatiivinen, merkitsee se kuoliniskua alkoholin nettimyynnille. En usko, että se on mahdollista, mutta aika näyttää.

Helander sanoo, että EU:hun liityttäessä suomalaisille lupailtiin tavaran vapaata liikkumista, mutta toisin on käynyt.

– Muissa maissa se toimii. Ainoastaan Suomessa luullaan, että EU-lait eivät koske meitä.

Uusia konsteja

Tulliylitarkastaja

Seppo Raitolahden

mukaan alkoholin nettikauppa Suomeen on kasvava ilmiö. Tulli on jäljittänyt jo 60–70 suomenkielistä nettiviinakauppaa.

– Vähintään puolet niistä on lähettänyt Suomeen. Viron lisäksi niitä on etenkin Keski-Euroopassa kuten Saksassa.

Raitolahden mukaan EU:n valmisteverodirektiivi on nettialkoholin suhteen täysin yksiselitteinen.

– Se määrää, että etämyyjä on verovelvollinen myös määrämaassa.

Hänen mukaansa tulli on ottamassa käyttöön uusia konsteja taistelussaan nettiviinakauppaa vastaan ja se tiedottaa niistä lähipäivinä.